Protea-netbalspan laat krieket-eweknie bloosSuid-Afrika se Karla Pretorius (middel) in aksie tydens die Proteas se wedstryd teen Skotland. Foto: Press Association via AP Images. Nora Plummer, afrigter van die Proteas, het op die vooraand van die Wêreldbeker-netbaltoernooi gesê dat die Proteas vanjaar ’n perd van ’n ander kleur is en dat hulle oor die vermoë beskik om onder die top-spanne in die internasionale skouspel in Liverpool te eindig. Vandag, 16 Julie 2019, is die Proteas nie net onoorwonne in die toernooi nie; hulle is ook sterk aanspraakmakers om later met die silwerware huiswaarts te keer. ’n Vertoning wat ligjare van die Protea-krieketspan se treurmare in hul Wêreldbeker-toernooi verskil. Plummer se span het gister vir Skotland met 66 – 38 getroef om hul onoorwonne toernooirekord na vier wedstryde te neem. Dit is ook die negende keer agtereenvolgens wat hulle met die Skotte afreken. Die span het vroeër in die toernooi met Trinidad en Tobago, Fidji en Jamaika afgereken. Om dinge in perspektief te plaas: Jamaika is die tweede voorste span ter wêreld en om hulle met 55 – 52 te wen; is glad nie te versmaai nie. “Ek dink ons het altyd geweet dat [die wedstryd teen] Jamaika ’n intense tweestryd sal wees. Ons het dit op die baan verwag en dit is presies wat ons gekry het. Ons meisies was egter tops en hoewel ons ’n paar foute gemaak het, sal ons as ’n span daaraan werk. “Ek is baie tevrede met die oorwinning en dit gee ons beslis daardie tikkie ekstra selfvertroue vir die res van die toernooi,” het Plummer ná die Jamaika-wedstryd gesê. Karla Pretorius het twee skitterwedstryde teen Jamaika en Skotland gehad en is in albei wedstryde as die speler van die wedstryd aangewys.